Amerikaning Havayi orollarida bir yillik ilmiy tadqiqot yakunlandi. Unda, Mars sayyorasiga parvoz qilish taqlid qilingan edi. Bu haqda, Havayi Universiteti vakillari ma’lum qilishdi. Ular NASA bilan birgalikda HI-SEAS deb nomlangan ushbu loyihani tashkil etishgandi. 2015-yil 28-avgustida boshlangan tajriba shartlariga ko‘ra, AQSh, Fransiya va germaniyalik 6 nafar ko‘ngilli 366 kun mobaynida butunlay tashqi dunyodan uzilgan holda, Mars peyzajini xotirlatuvchi Mauna-Loa uxlayotgan vulqon yonbag‘rida barpo etilgan maxsus gumbaz shaklidagi yopiq majmuada istiqomat qilishgan. ""Mars jamoasi" bir yil o‘tib, Havayi orollaridagi gumbazdan Yer sivilizatsiyasiga qaytishdi", - deyiladi Twitter tarmog‘idagi HI-SEAS sahifasida.